L 200/160
SK
Úradný vestník Európskej únie
29.7.2022
2.1.2.
Predĺženie pôvodných dohovorov (26)
V článku 26 zákonného dekrétu č. 207 z 30. decembra 2008, ktorý bol zmenený na zákon č. 14 z 27. februára 2009, sa stanovilo predĺženie pôvodných dohovorov (vrátane dohovoru, ktorý sa uplatňoval na spoločnosť Laziomar), ktorých platnosť mala pôvodne uplynúť 31. decembra 2008, o jeden rok, čiže do 31. decembra 2009.
(27)
V článku 19b zákonného dekrétu č. 135 z 25. septembra 2009, ktorý bol zmenený na zákon č. 166 z 20. novembra 2009 (ďalej len „zákon z roku 2009“), sa stanovilo, že vzhľadom na privatizáciu spoločností skupiny Tirrenia Group sa akcionársky podiel regionálnych spoločností (okrem spoločnosti Siremar) prevedie z materskej spoločnosti Tirrenia bez zaplatenia akéhokoľvek protiplnenia takto: a) spoločnosť Caremar sa najprv prevedie na región Kampánia.
Ten následne na samostatnom základe prevedie spoločnosť Caremar prevádzkujúcu dopravné spojenia s Pontinskými ostrovmi na región Lazio pod názvom Laziomar; b) spoločnosť Saremar sa prevedie na región Sardínia a c) spoločnosť Toremar sa prevedie na región Toskánsko.
(28)
V zákone z roku 2009 sa zároveň špecifikovalo, že nové dohovory medzi Talianskom a spoločnosťami Tirrenia a Siremar sa dohodnú do 31. decembra 2009.
Podobne sa aj regionálne služby zakotvia v návrhoch zmlúv o službách vo verejnom záujme, na ktorých sa mali dohodnúť región Sardínia so spoločnosťou Saremar a región Toskánsko so spoločnosťou Toremar do 31. decembra 2009 a región Kampánia so spoločnosťou Caremar a región Lazio so spoločnosťou Laziomar do 28. februára 2010.
Návrhy nových dohovorov/zmlúv o službách vo verejnom záujme budú súčasťou postupu verejného obstarávania spolu so samotnými spoločnosťami a podpíšu sa s kupujúcimi po dokončení privatizácie každej z týchto spoločností (18).
(29)
Na tento účel sa zákonom z roku 2009 ďalej predĺžili pôvodné dohovory (vrátane dohovoru platného pre spoločnosť Caremar) z 1. januára 2010 na 30. septembra 2010.
(30)
V zákone z roku 2009 sa takisto stanovili ročné stropy náhrad za prevádzku služieb od roku 2010 (v rámci predĺženia pôvodných dohovorov, ako aj podľa nových dohovorov a zmlúv o službách vo verejnom záujme) v celkovej výške 184 942 251 EUR takto:
Tabuľka 1 Stropy náhrad od roku 2010 Spoločnosť
Najvyššia ročná náhrada (EUR)
Tirrenia
72 685 642
Siremar
55 694 895
Saremar
13 686 441
Toremar
13 005 441
Caremar
29 869 832 (1)
(1) Z toho 19 839 226 EUR od regiónu Kampánia a 10 030 606 EUR od regiónu Lazio.
(31)
V článku 1 zákona č. 163 z 1. októbra 2010, ktorým sa mení zákonný dekrét č. 125 z 5. augusta 2010 (ďalej len „zákon z roku 2010“), sa stanovilo ďalšie predĺženie pôvodných dohovorov od 1. októbra 2010 až do dokončenia procesov privatizácie spoločností Tirrenia a Siremar, k čomu došlo 19. júla 2012 a 31. júla 2012.
(18) Článok 19b ods.
10 zákona z roku 2009.